2. ปัจจัยความเสี่ยง

ธุรกิจการให้บริการด้านการท่องเที่ยวที่บริษัทฯ และบริษัทย่อยดำเนินอยู่
เป็นธุรกิจที่ขึ้นต่อสภาวะเศรษฐกิจและการท่องเที่ยว เป็นสำคัญ ซึ่งมีความเสี่ยงในด้านต่างๆ
ที่อาจจะเกิดขึ้น ได้แก่ ความเสี่ยงจากสภาวะเศรษฐกิจและอุตสาหกรรมการท่องเที่ยว
ความเสี่ยงจากการเกิดวิกฤตการณ์ที่มีผลกระทบต่อการท่องเที่ยว ความเสี่ยงทางด้านการเงิน
และความเสี่ยงจากสินทรัพย์ประเภทสัตว์เลี้ยง
ซึ่งความเสี่ยงดังกล่าวอาจส่งผลกระทบต่อจำนวนนักท่องเที่ยวและรายได้ของบริษัทฯ และบริษัทย่อย
อย่างไรก็ตามบริษัททั้งสองมีแนวทางป้องกันและจัดการกับความเสี่ยงแต่ละประเภท ดังนี้ :

2.1 ความเสี่ยงจากสภาวะเศรษฐกิจและอุตสาหกรรมการท่องเที่ยว

ธุรกิจท่องเที่ยวเป็นธุรกิจที่ขึ้นอยู่กับสภาวะเศรษฐกิจทั้งจากภายในและภายนอกประเทศ
หากเศรษฐกิจภายในประเทศ
มีการเติบโตและขยายตัวเพิ่มขึ้นก็จะทำให้ประชาชนทั่วไปมีรายได้ในการใช้จ่ายมากขึ้น
แต่หากเศรษฐกิจภายในประเทศถดถอย ประชาชนก็จะใช้จ่ายเพื่อพักผ่อนหย่อนใจน้อยลง
ส่วนผลกระทบจากสภาวะเศรษฐกิจต่างประเทศนั้น หากเกิดวิกฤตเศรษฐกิจขึ้น
ก็อาจจะส่งผลต่อจำนวนนักท่องเที่ยวที่จะเดินทางเข้ามาท่องเที่ยวประเทศไทย
นักท่องเที่ยวต่างชาตินับเป็นกลุ่มลูกค้าเป้าหมาย สำคัญของบริษัทฯ และบริษัทย่อย
อย่างไรก็ตามทั้งสองบริษัทมีนโยบายที่จะลดความเสี่ยงในด้านนี้
โดยการกระจายกลุ่มลูกค้าเป้าหมายไปยังกลุ่มประเทศต่างๆ โดยการพยายามหาตลาดใหม่ทุกปี
เพื่อไม่ต้องพึ่งรายได้จากลูกค้า กลุ่มใดกลุ่มหนึ่งโดยเฉพาะ

2.2 ความเสี่ยงจากการเกิดวิกฤตการณ์ที่มีผลกระทบต่อการท่องเที่ยว

วิกฤตการณ์อื่นที่มีผลกระทบต่อการท่องเที่ยวของประเทศ ได้แก่ วิกฤตเศรษฐกิจ ภัยธรรมชาติ
การก่อการร้าย ความไม่สงบในประเทศ หรือการแพร่ระบาดของโรคต่างๆ ทั้งที่เกิดกับคนและสัตว์
ซึ่งปัจจัยเหล่านี้ล้วนส่งผลกระทบต่อธุรกิจท่องเที่ยวให้ชะลอตัวลงได้
อย่างไรก็ตามเมื่อวิกฤตการณ์ต่างๆ คลี่คลายลง ความเชื่อมั่นของนักท่องเที่ยวก็จะกลับคืนมา

ทุกครั้งที่เกิดวิกฤตการณ์ บริษัทฯ
จะมีแผนการส่งเสริมการขายเพื่อกระตุ้นความสนใจของนักท่องเที่ยวให้กลับคืนสู่สภาวะปกติโดยเร็ว
เช่น การสร้างกิจกรรมใหม่เพิ่มขึ้น การจัดรายการส่งเสริมการขาย
การจำหน่ายบัตรราคาพิเศษในระยะสั้น หรือเชิญคณะการแสดงจากต่างประเทศเข้ามาทำการแสดง
เป็นต้น จึงทำให้บริษัทฯ สามารถก้าวข้ามวิกฤตการณ์มาได้ครั้งแล้วครั้งเล่า
จนถึงปัจจุบันยาวนานกว่า 25 ปี

2.3 ความเสี่ยงทางด้านการเงิน

การดำเนินงานของบริษัทฯ และบริษัทย่อยเป็นการลงทุนในสินทรัพย์ถาวร เช่น ที่ดิน สิ่งปลูกสร้าง
การสร้างสรรค์ การแสดง และการซื้อสัตว์หลายชนิดเพื่อใช้ในการแสดง
ซึ่งหากธุรกิจหยุดชะงักหรือมีจำนวนนักท่องเที่ยวไม่มากพอ
ก็จะเกิดความเสี่ยงทางด้านรายได้ลดน้อยลงไม่เพียงพอกับค่าใช้จ่าย

นอกจากนี้ บริษัทฯ และบริษัทย่อยอาจมีความเสี่ยงด้านการเงินในเรื่องอื่นๆ ด้วย เช่น
ความเสี่ยงด้านสภาพคล่อง

และความเสี่ยงจากอัตราดอกเบี้ย เป็นต้น
ซึ่งผู้สอบบัญชีได้รายงานไว้ในการตรวจสอบงบการเงินประจำปี 2555 ของบริษัทฯ
ในหมายเหตุประกอบงบการเงินข้อ 25.2 ความเสี่ยงด้านสภาพคล่องว่า
“ความเสี่ยงด้านสภาพคล่องเกิดจากปัญหาในการจัดหาเงินทุนหมุนเวียนให้เพียงพอและทันเวลาต่อภาระผูกพันตามที่ระบุไว้ในเครื่องมือทางการเงิน
ปัจจุบันบริษัทฯ และบริษัทย่อยอาจมีความเสี่ยงอยู่บ้างในเรื่องการจัดหาเงินทุนหมุนเวียน
เพื่อให้เพียงพอต่อภาระผูกพัน ทั้งนี้ ขึ้นอยู่กับสภาวะของการท่องเที่ยว” และข้อ 25.4
ความเสี่ยงจากอัตราดอกเบี้ยว่า “บริษัทฯ และบริษัทย่อยมีความเสี่ยงจากอัตราดอกเบี้ยอยู่บ้าง
เนื่องจากมีเงินฝาก และหนี้สินที่มีอัตราดอกเบี้ยทั้งอัตราคงที่และตามอัตราตลาด”

ฝ่ายจัดการจึงจำเป็นต้องวางแผนและติดตามการลงทุนและการใช้จ่ายอย่างใกล้ชิดอยู่ตลอดเวลา

2.4 ความเสี่ยงจากสินทรัพย์ประเภทสัตว์

ธุรกิจของบริษัทฯ มีลักษณะเป็นสถานที่พักผ่อนหย่อนใจ
โดยมีสวนสัตว์เปิดและการแสดงของสัตว์หลายชนิด ดังนั้น หากเกิดมีปัญหาเกี่ยวกับสัตว์ เช่น
โรคระบาดสัตว์
หรือกรณีการจัดหาสัตว์ต่างประเทศที่จะต้องปฏิบัติตามอนุสัญญาว่าด้วยการค้าพืชป่าและสัตว์ระหว่างประเทศ
หรืออนุสัญญา CITES ก็อาจมีปัญหาในเรื่องการจัดหาสัตว์มาทำการแสดงได้ เช่น โลมา ปลาวาฬ
สิงโตทะเล และช้างน้ำ เป็นต้น

อย่างไรก็ตาม ฝ่ายบริหารได้ตระหนักถึงปัญหาดังกล่าว
จึงได้จัดให้มีสัตวแพทย์และผู้เชี่ยวชาญเกี่ยวกับสัตว์ชนิดต่างๆ เพื่อเลี้ยง ดูแล
ป้องกันและรักษาอย่างใกล้ชิด ประกอบกับบริษัทฯ ได้มีประสบการณ์ในธุรกิจนี้มาเป็นเวลานานกว่า
25 ปี จากสถิติที่ผ่านมาปรากฏว่าความเสี่ยงในเรื่องนี้มีอยู่น้อยมาก
เพราะสัตวแพทย์และผู้เชี่ยวชาญได้มีการป้องกันการแพร่ระบาดของโรคที่เกี่ยวกับสัตว์อยู่ตลอดเวลา